વન અને પર્યાવરણ વિભાગના અધિક મુખ્ય સચિવ શ્રી ડૉ. રાજીવકુમાર ગુપ્તાની સીધી દેખરેખ હેઠળ ડેપ્યુટી કન્ઝર્વેટર ઓફ ફોરેસ્ટ, આસીસ્ટન્ટ કન્ઝર્વેટર ઓફ ફોરેસ્ટ, રેન્જ ફોરેસ્ટ ઓફિસર, ફોરેસ્ટર, વનપાલ, વનરક્ષક, ટ્રેકર્સ અને વેટરનરી ડોક્ટર્સની કુલ ૨૦૦ જેટલા કર્મચારીઓની ૧૫ જેટલી ટીમો બનાવીને સમગ્ર વિસ્તારનું સ્ક્રીનીંગ કરવામાં આવ્યું હતું. નવા સચિવાલયની અંદર અને બહાર બંને તરફના વિસ્તારોમાં ત્રણ થી ચાર વખત સધન કોમ્બીંગ કરવામાં આવ્યું હતું. પોલીસ અને માર્ગ-મકાન વિભાગના અધિકારીઓ-કર્મચારીઓને સાથે રાખીને ખૂણે-ખૂણાની ચકાસણી કરવામાં આવી હતી. સચિવાલય સંકુલના સી.સી.ટી.વી. કેમેરાના રાત્રીના ૧ વાગ્યાથી સવારના ૭ વાગ્યા સુધીના તમામ ફૂટેજની તપાસ કરીને દીપડાની અવર-જવરની ચકાસણી કરવામાં આવી હતી. સચિવાલય સંકુલમાં દીપડો ન હોવાની ખાતરી કર્યા પછી પણ સલામતી અને સાવચેતી માટે ચાર પીંજરા રાખવામાં આવ્યા હતા.